สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 5 พ.ย.58
5 พ.ย. 2558

– เงินเยนอยู่ที่ระดับ 121.92 เยน/ดอลลาร์ จากช่วงเช้าที่ระดับ 121.50 เยน/ดอลลาร์
– เงินยูโรอยู่ที่ระดับ 1.0868 ดอลลาร์/ยูโร จากช่วงเช้าที่ระดับ 1.0867 ดอลลาร์/ยูโร
– ดัชนี SET ปิดวันนี้ที่ระดับ 1,413.16 จุด ลดลง 10.26 จุด หรือ 0.72% มูลค่าการซื้อขาย 44,040.73 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 632.12 ล้านบาท (SET+MAI)
 
– ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคเดือนต.ค.58 อยู่ที่ 73.4 โดยดัชนีความเชื่อมั่นผู้บริโภคปรับตัวดีขึ้นเป็นครั้งแรกในรอบ 10 เดือน เนื่องจากผู้บริโภคเห็นว่าเศรษฐกิจเริ่มปรับตัวดีขึ้นเล็กน้อย และมีความหวังว่าเศรษฐกิจกิจไทยเริ่มเข้าสู่การฟื้นตัวแล้วจากมาตรการกระตุ้นเศรษฐกิจของรัฐบาล
– กรุงเทพโพลล์ เผยผลสำรวจความเห็นนักเศรษฐศาสตร์เรื่อง คาดการณ์เศรษฐกิจปี 59 โดยนักเศรษฐศาสตร์ส่วนใหญ่ คาดว่าเศรษฐกิจไทยในปี 59 จะดีกว่าปี 58 และคาดว่าเศรษฐกิจจะสามารถขยายตัวได้ 3.2%
– นายสมคิด จาตุศรีพิทักษ์ รองนายกรัฐมนตรี ฝ่ายเศรษฐกิจ มอบนโยบายให้กับปลัดกระทรวงทุกกระทรวงและหน่วยงานที่เกี่ยวข้อง เพื่อจัดทำงบประมาณเชิงยุทธศาตร์ให้สอดคล้องกับนโยบายของรัฐบาล
– รายงานการประชุมนโยบายการเงินในเดือนต.ค.ของธนาคารกลางญี่ปุ่น (BOJ) เผยให้เห็นว่า เจ้าหน้าที่กำหนดนโยบายบางรายของ BOJ แสดงความกังวลเกี่ยวกับการชะลอตัวยาวนานเกินคาดของเศรษฐกิจจีน โดยระบุว่าเศรษฐกิจจีนซึ่งมีขนาดใหญ่เป็นอันดับสองของโลกนั้นมีความไม่แน่นอนสูง
– กระทรวงพาณิชย์จีนเปิดเผยว่า การค้าในภาคบริการของจีนในช่วงไตรมาส 3 ปีนี้ ขยายตัว 20.9% เมื่อเทียบรายปี หลังจากที่เติบโต 15.8% ในไตรมาส 2 และ 10.6% ในไตรมาสแรก
– คณะกรรมการกำกับดูแลธนาคารจีน (CBRC) เปิดเผยกับเซี่ยงไฮ้ ซีเคียวริตีส์ นิวส์ ในวันนี้ว่า แนวโน้มของหนี้เสีย หรือหนี้ที่ไม่ก่อให้เกิดรายได้ (NPL) ของจีนนั้น ยังอยู่ในระดับที่สอดคล้องกับคาดการณ์ และความเสี่ยงโดยรวมยังอยู่ภายใต้การควบคุม
– สำนักงานสถิติแห่งชาติของอินโดนีเซียเปิดเผยว่า ผลิตภัณฑ์มวลรวมในประเทศ (GDP) ของอินโดนีเซีย ขยายตัว 4.73% ในไตรมาส 3 ของปี 2558 จากปีก่อนหน้านี้ เมื่อเทียบกับจีดีพีไตรมาสที่แล้ว ซึ่งขยายตัว 4.67%
– นายวิลเลียม ดัดลีย์ ประธานธนาคารกลางสหรัฐ (FED) สาขานิวยอร์ก ระบุเห็นด้วยอย่างเต็มที่กับการแสดงความคิดเห็นของนางเจเน็ต เยลเลน ประธานเฟดในประเด็นความเป็นไปได้เกี่ยวกับการปรับขึ้นอัตราดอกเบี้ยเดือน ธ.ค. ซึ่งนางเยลเลนได้แถลงต่อคณะกรรมาธิการบริการการเงินประจำสภาผู้แทนราษฎรสหรัฐว่า เฟดอาจจะปรับขึ้นอัตราดอกเบี้ยในการประชุมวันที่ 15-16 ธ.ค.58
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงปรับตัวลดลง 86 ดอลลาร์ฮ่องกง ปิดที่ระดับ 10,262 ดอลลาร์ฮ่องกง/ตำลึงในวันนี้ หรือราคาดังกล่าวเทียบเท่ากับ 1,107.21 ดอลลาร์สหรัฐ/ทรอยออนซ์ ลดลง 9.30 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
 
ที่มา: สำนักข่าวอินโฟเควสท์